SA’ners kom nie mas op in tenkresies nieSkermgreep uit die video Die Suid-Afrikaanse span kon in 2018 nie die mas opkom tydens ‘n jaarlikse tenkresies in Rusland nie. Die tenkresies word deur die Russiese weermag gereël en is soortgelyk aan die Kanadese Weermagtrofee en word beskou as die Olimpiese Spele van die weermagwêreld. Die ingewikkelde opleiding van tenkbemanning word getoets oor rowwe terrein met hul vermoë om akkuraat en vinnig te vuur terwyl toertjies uitgevoer word. Deelnemers moet drie rondtes van tussen 6 km en 10 km in ŉ T-72-tenk aflê. In die eerste rondte word daar gevuur op teikens wat op afstande van 1 500 m, 1 700 m en 1 800 m geposisioneer is. In die tweede rondte moet daar op verskillende teikens, soortgelyk aan ŉ mortier (RPG)-span en ŉ infanterie-eenheid, op ŉ afstand van tussen 600 m – 700 m gevuur word met ŉ 7.62 mm-masjiengeweer. In die derde rondte moet die spanne op ŉ anti-tenk missiel (ATGM-eenheid) vuur op ŉ afstand van 1 200 m. Elke keer wat die span die teiken mis, moet hulle ŉ bykomende strafrondte van 500 m aflê. Alle spanne neem aan die eerste rondte deel; 12 spanne neem aan die halfeind-aflos deel; en vier aflosspanne neem aan die laaste rondte deel. Business Insider berig Suid-Afrika het in die laaste plek geëindig. Dit het die Suid-Afrikaners 57 minute lank geneem om die baan te voltooi. Zimbabwe het 54 minute en 27 sekondes geneem. Azerbaidjan, Suid-Afrika se groepwenner, het slegs 26 minute geneem. Venezuela het die rondte gewen binne 25 minute en 42 sekondes. Die Weermagspele duur nog tot 11 Augustus voort met 28 verskillende sportsoorte. Altesaam 32 lande neem aan die kompetisie deel. Meeste van die geleenthede vind in Rusland plaas, maar daar is ook geleenthede in China, Kazakstan, Iran, Belarus en Armenië. Lees meer: Ministry of Defence of the Russian Federation Army Games